ନୀତା ଅମ୍ବାନୀ  (ଜନ୍ମ: ନଭେମ୍ବର ୧, ୧୯୬୪) ଜଣେ ଭାରତୀୟ ମହିଳା ଉଦ୍ୟୋଗୀ ଅଟନ୍ତି  । ସେ ଭାରତର ସବୁଠାରୁ ଧନୀ ବ୍ୟକ୍ତି ମୁକେଶ ଅମ୍ବାନୀଙ୍କ ପତ୍ନୀ ଏବଂ ରିଲିଆନ୍ସ ଇଣ୍ଡଷ୍ଟ୍ରିଜ୍ର ପ୍ରତିଷ୍ଠାତା ଧିରୁଭାଈ ଅମ୍ବାନୀଙ୍କ ବୋହୂ ଅଟନ୍ତି । ନୀତା ଅମ୍ବାନୀ ରିଲିଆନ୍ସ ଫାଉଣ୍ଡେସନର ଅଧ୍ୟକ୍ଷ ତଥା ପ୍ରତିଷ୍ଠାତା ଏବଂ ଧିରୁଭାଈ ଅମ୍ବାନୀ ଇଣ୍ଟରନ୍ୟାସନାଲ ସ୍କୁଲ ଏବଂ ରିଲିଆନ୍ସ ଇଣ୍ଡଷ୍ଟ୍ରିର ନିର୍ଦ୍ଦେଶକ ଅଟନ୍ତି । ସେ ପ୍ରଥମ ଭାରତୀୟ ମହିଳା ଯିଏକି ଆନ୍ତର୍ଜାତୀୟ ଅଲିଓମ୍ପିକ କମିଟି  ର ସଦସ୍ୟ ହୋଇଥିଲେ । ସେ ଶ୍ରୀ ଚନ୍ଦ୍ରଶେଖରେନ୍ଦ୍ର ସରସ୍ବତୀ ବିଶ୍ୱ ମହାବିଦ୍ୟାଳୟ  ( ବିଶ୍ୱବିଦ୍ୟାଳୟ) କାଞ୍ଚିପୁରମରୁ ଡକ୍ଟରେଟ ଡିଗ୍ରୀ ହାସଲ କରିଛନ୍ତି  । ଏହି ଉପାଧି ତାଙ୍କୁ ଶିକ୍ଷା, ସାମାଜିକ ସେବା ଓ ମାନବ ପ୍ରେମ ପାଇଁ ମିଳିଛି । ନୀତା ଅମ୍ବାନୀ ଇଣ୍ଡିଆନ ପ୍ରିମିୟର ଲିଗ କ୍ରିକେଟ ଦଳ ମୁମ୍ବାଇ ଇଣ୍ଡିଆନ୍ସର ମାଲିକ ଅଟନ୍ତି । ସେ ରିଲିଆନ୍ସ ଇଣ୍ଡଷ୍ଟ୍ରିଜ୍ ଏବଂ ନ୍ୟାସନାଲ ଆସୋସିଏସନ ଅଫ୍ ବ୍ଲାଇଣ୍ଡର  "ଦୃଷ୍ଟୀ "  ନାମକ ସାମାଜିକ ସେବା ସଂଗଠନ ସହିତ ମଧ୍ୟ ଜଡ଼ିତ । ସାମାଜିକ କଲ୍ୟାଣ କାର୍ଯ୍ୟ ପାଇଁ ସେ ୨୦୧୦ ମସିହାରେ ରିଲିଆନ୍ସ ଫାଉଣ୍ଡେସନ ନାମକ ଏକ ଦାନକାରୀ ଟ୍ରଷ୍ଟ ପ୍ରତିଷ୍ଠା କରିଛନ୍ତି । ଏହା ଦେଶର ସବୁଠାରୁ ବଡ଼ ଘରୋଇ ଦାନକାରୀ ଟ୍ରଷ୍ଟ ଅଟେ । ଏହା ଅଧିନରେ ଗ୍ରାମାଞ୍ଚଳରେ ଶିକ୍ଷା, ସ୍ୱାସ୍ଥ୍ୟ, କଳା-ସଂସ୍କୃତି ଏବଂ କ୍ରୀଡ଼ା ପାଇଁ ସୁବିଧା ଯୋଗାଇ ଦିଆ ଯାଉଛି । ଏହା ବ୍ୟତିତ ପ୍ରାକୃତିକ ବିପର୍ଯ୍ୟୟ ପରିଚାଳନା କ୍ଷେତ୍ରରେ ଜାମ୍ମୁ, କାଶ୍ମୀର, ଚେନ୍ନାଇ, ଗୁଜରାଟ ଭଳି ଦେଶର ବିଭିନ୍ନ ସ୍ଥାନରେ ଏହି ଟ୍ରଷ୍ଟ ଉତ୍କୃଷ୍ଟ ସେବା ପ୍ରଦାନ କରିଛି । ରିଲିଆନ୍ସ ଫାଉଣ୍ଡେସନ ବ୍ୟତିତ ସେ ଦେଶରେ ଶିକ୍ଷା ବ୍ୟବସ୍ଥାର ଉନ୍ନତି ଏବଂ ସମସ୍ତଙ୍କ ପାଇଁ ଶିକ୍ଷା  (ଇଏଫଏ) ଆରମ୍ଭ କରିଛନ୍ତି  । ଏ ପର୍ଯ୍ୟନ୍ତ ଏହି ଅଭିଯାନ ଦେଶର ୭୦୦୦୦ ଗରିବ ପିଲାଙ୍କୁ ଶିକ୍ଷା ଯୋଗାଇ ଦେଇଛି । ଜନ୍ମ ଏବଂ ପ୍ରାଥମିକ ଶିକ୍ଷା ନୀତା ଅମ୍ବାନୀ ୧ ନଭେମ୍ବର ୧୯୬୪ରେ ମୁମ୍ବାଇର ଏକ ମଧ୍ୟବିତ୍ତ ପରିବାରରେ ଜନ୍ମଗ୍ରହଣ କରିଥିଲେ । ତାଙ୍କ ପିତା ବିଡଲାର ଏକ କମ୍ପାନୀରେ ଜଣେ ଉଚ୍ଚ ପଦାଧିକାରୀ ଥିଲେ । ଆରମ୍ଭରୁ ଭାରତୀୟ ଶାସ୍ତ୍ରୀୟ ନୃତ୍ୟ ପ୍ରତି ନୀତା ବହୁତ ଆଗ୍ରହୀ ଥିଲେ ଏବଂ ଏଥିରେ କ୍ୟାରିୟର କରିବାକୁ ଚାହୁଁଥିଲେ ଯେତେବେଳେ ତାଙ୍କ ମା ' ଚାହୁଁଥିଲେ ଯେ ସେ ଜଣେ ଚାର୍ଟାର୍ଡ ଆକାଉଣ୍ଟାଟ ହୁଅନ୍ତୁ । ସେ ତାଙ୍କର ଉଚ୍ଚଶିକ୍ଷା ମୁମ୍ବାଇର ପ୍ରସିଦ୍ଧ ନରସି ମୋଞ୍ଜି କଲେଜ ଅଫ କମର୍ସ ଆଣ୍ଡ ଇକୋନୋମିକ୍ସରୁ କରିଥିଲେ । ନୀତା ଜଣେ ତାଲିମ୍ ପ୍ରାପ୍ତ ଭାରତନାଟ୍ୟମ୍ ନୃତ୍ୟଶିଳ୍ପୀ ଅଟନ୍ତି । ସେ କଲେଜ ଦିନରେ ମଞ୍ଚ ପ୍ରଦର୍ଶନ ମଧ୍ୟ କରୁଥିଲେ । ଆଜି ବି ସେ ପ୍ରତିଦିନ ନୃତ୍ୟ ଅଭ୍ୟାସ କରନ୍ତି । କ୍ୟାରିୟର ଶିକ୍ଷାଦାନ ପାଇଁ ନୀତାଙ୍କର ଗଭିର ପ୍ରେମ ରହିଛି । ବିବାହ ପରେ ସେ ପ୍ରାଥମିକ ଶିକ୍ଷକ ଭାବରେ ଶିକ୍ଷାଦାନ ଆରମ୍ଭ କଲେ । ପରେ ଗ୍ରାମାଞ୍ଚଳର ପିଲାମାନଙ୍କୁ ଶିକ୍ଷା ଦେବା ପାଇଁ ପାତାଳଗଙ୍ଗାରେ ଏକ ଛୋଟ ବିଦ୍ୟାଳୟ ଆରମ୍ଭ କରିଥିଲେ । ଜାମ ନଗରରେ ଆଉ ଏକ ସମାନ ବିଦ୍ୟାଳୟ ଖୋଲାଯାଇଥିଲା । ନୀତାଙ୍କ ନେତୃତ୍ୱରେ ଜୁନ୍ ୨୦୦୩ ମସିହାରେ ଧିରୁଭାଈ ଅମ୍ବାନୀ ଆନ୍ତର୍ଜାତୀୟ ବିଦ୍ୟାଳୟ ପ୍ରତିଷ୍ଠା କରାଯାଇଥିଲା । ଏହି ବିଦ୍ୟାଳୟଟି ମୁମ୍ବାଇର କେତେକ ମନୋନୀତ ଏବଂ ଶ୍ରେଷ୍ଠ ବିଦ୍ୟାଳୟ ମଧ୍ୟରୁ ଅନ୍ୟତମ । ଏହା ଭାରତର୩୭ଟି ମନୋନୀତ ବିଦ୍ୟାଳୟ ମଧ୍ୟରୁ ଗୋଟିଏ ଯାହା ଦେଶର ସମ୍ମାନ ଜନକ  "ଆନ୍ତର୍ଜାତୀୟ ବ୍ୟାକାଲୁରେଟ ପ୍ରୋଗ୍ରାମ"  ପ୍ରଦାନ କରିଥାଏ । ନୀତା ମଧ୍ୟ ଧିରୁଭାଈ ଫାଉଣ୍ଡେସନର ମୁଖ୍ୟ । ସେ ରିଲିଆନ୍ସ ଇଣ୍ଡଷ୍ଟ୍ରିଜ୍ ଏବଂ ୟୁଏନଏଆଈଡୀଏସର ଏଡସ୍ ଇନିସିଏଟିଭ୍ର ଏକ ଅଂଶ । ନୀତା ଅମ୍ବାନୀ ରିଲିଆନ୍ସ ଇଣ୍ଡଷ୍ଟ୍ରିଜର ସାମାଜିକ ତଥା ପରୋପକାରୀ କାର୍ଯ୍ୟର ତଦାରଖ କରନ୍ତି । ପୁରସ୍କାର ଏବଂ ଉପାଧି ସେ ୨୦୦୫ ମସିହାରେ ଆନ୍ତର୍ଜାତୀୟ ମହିଳା ଦିବସରେ ଭାରତ ନାରୀ ଶକ୍ତି ସଂଗଠନରୁ ସାମାଜିକ ସେବା ବିଶ୍ୱ ଭୂଷଣ ଆଖ୍ୟା ପାଇଛନ୍ତି । ଟାଇମ୍ସ ଅଫ ଇଣ୍ଡିଆଦ୍ୱାରା ଦିଆଯାଇଥିବା ଇଣ୍ଡିଆନ ସ୍ପୋର୍ଟସର ଶ୍ରେଷ୍ଠ କର୍ପୋରେଟ ସମର୍ଥକ ପାଇଁ ସେ ପୁରସ୍କାର ପାଇଛନ୍ତି ।